
מישיבת ועדת הכספים

רשמה וערכה:

אהובה שרון – חבר המתרגמים בע"מ
שינויים בתקציב לשנת 2009

היו"ר משה גפני:


אני פותח את ישיבת ועדת הכספים והנושא הוא שינויים בתקציב לשנת 2009.

פניות מספר 279-280 – סל הבריאות

יאיר זילברשטיין:

מדובר בהעברה של מיליון ו-850 אלף שקלים מהלשכה לשיקום נכים למשרד הבריאות, להוסטלים לניצולי שואה וכן השתתפויות בין המשרדים, משרד הרווחה, משרד הבריאות ומשרד החינוך.

היו"ר משה גפני:


יש שאלות? אין. אנחנו מצביעים.

ה צ ב ע ה

פניות מספר 279-280 – אושרה פה אחד

פניות מספר 289-291

אורי גבע:

הפנייה הזו נועדה לתקצוב 4 מיליון שקלים בהתאם להסכמים הקואליציוניים ובנוסף לבצע שינויים פנימיים בתקציב נציבות שירות המדינה והעברה של 2 מיליוני שקלים בין המשרד לשיתוף פעולה אזורי למשרד לפיתוח הנגב והגליל, כהחזר הלוואה.

היו"ר משה גפני:


יש שאלות? אין. אנחנו מצביעים.

ה צ ב  ע ה

פניות מספר 289-291 – אושרה פה אחד

פניות מספר 296-297 – משרד החוץ

אורי גבע:

יש כאן שילוב של שתי פניות. פנייה אחת היא העברה של סכום של 16 מיליון שקלים ועוד העברה של השלמה ל-69 מיליוני שקלים למשרד החוץ. זה בעקבות השינוי בשער החליפין ובהתאם לסיכום בינינו.

היו"ר משה גפני:


יש שאלות? 

חיים אורון:

אני רוצה להבין את הלחץ. ספר לי קצת מה הלחץ.

היו"ר משה גפני:


הלחץ הוא שאני אתמול הייתי צריך לנסוע לאילת. הבטחתי ואני רוצה לעמוד במילה שלי. היו כמה חברים שאמרו שהיה הנושא של סל הבריאות, היה הנושא הזה, היה נושא נוסף ואמרתי להם שאני אוסיף בסדר היום ואני לא אעשה את כל ההעברות אלא את כל ההעברות נעשה ביום שני אבל הבטחתי שזה יהיה היום.


אנחנו מצביעים.

ה צ ב ע ה

פניות מספר 296-297 – אושרה פה אחד

הפנייה האחרונה שאני מעלה היא פנייה מספר 302-303 – משרד הקליטה.


אדוני היושב-ראש, אני עומד במילה שלי. אמרתי שאני אעבור את זה היום ואני מעביר את זה היום. לא כל המפלגות בקואליציה עומדות במילה שלהן.

זאב אלקין:

אני יודע. אני באתי לעזור לך.

היו"ר משה גפני:


לא כל המפלגות בקואליציה עומדות במילה שלהן. 

אופיר להב:

מדובר בשני מיליון שקלים שעוברים במסגרת הסכמים לאגף קליטה בקהילה לצורך פעולות קליטה חברתית.

חיים אורון:

אני רוצה להבין מה ההסכמים, למי זה עובר, מי מחליט, מי קובע למי. אין לי בעיה אבל יש לי הרגשה שזה מתנהל. אני מבין, אני קורא, הבוקר סוף סוף הבנתי למה עבר אתמול החוק לקיצוץ. ראיתי שאתמול סגרו 84 מיליון שקלים לחינוך הממלכתי דתי או האחר, הפסיקו את השמיטה. אני יודע לקרוא עיתונים. 

היו"ר משה גפני:


אין לי מושג על מה שאתה מדבר עכשיו.

חיים אורון:

אלקין יודע לומר לך.

זאב אלקין:

יודע אבל אין שום קשר. הלוואי שהיה קשר.

חיים אורון:

אני רוצה להבין מה זה השני מיליון שקלים האלה.

היו"ר משה גפני:


אני ממש לא מכיר את זה.

אופיר להב:

מדובר בשני מיליארד שקלים לתוכנית במסגרת האגף לקליטה בקהילה, במסגרת הסכמים שעדיין לא עברו. מדובר בתוכנית לפעולות קליטה חברתית בנושאים שונים של האגף.

חיים אורון:

הסכמים עם מי?

אופיר להב:

הסכמים עם ש"ס.

חיים אורון:

יש עולים חדשים של ש"ס? כאשר גדליה גל היה יושב על הכיסא הזה, הרבה פעמים הוא היה אומר שהוא לא כל כך מטומטם כמו שאני נראה. אני אומר שאני לא כל כך מטומטם כמו שאני נראה. 

פניה קירשנבאום:

בוכרים וגרוזינים.

חיים אורון:

אני שואל אתכם. אפשר להפוך את הכנסת למה שהיא הולכת ונעשית, למילה שמתחילה בעברית ב-ב' וגם בשפות לועזיות ב-ב'. אני גם ישבתי אתמול בישיבה בה דנו ברפואת שיניים וישבו חברים ואמרו שצריך 60 מיליון שקלים, לוקחים אותם מסל התרופות והם אמרו שאני מכיר את הוויכוח הזה. הם אמרו שהם יביאו את הכסף מכספים קואליציוניים. אני לכן רוצה לדעת. אם יש כאן קופות שאפשר להביא לרפואת שיניים ואפשר להביא לבוכרים ואני רוצה להביא לצ'רקמנים, אני לא יודע למי בדיוק. שמעתי שעכשיו אלי ישי, שהוא רודף אחרי 1,200 ילדים מסכנים, הוא מביא 7,000 כי הוא מצא אותם ויגיירו אותם לחומרה והוא יביא אותם לארץ. 

שי חרמש:

בני המנשה.

חיים אורון:

בני המנשה. אני לא מבין מה זה נקרא יהודים לכל דבר שמגיירים אותם לחומרה.

היו"ר משה גפני:


מיכאלי, זה נכון מה שהוא אומר?

אברהם מיכאלי:

זה חד משמעית לא נכון כי יש החלטה לא להביא אותם.

שי חרמש:

אלה עשרת השבטים.

חיים אורון:

הייתה ידיעה גדולה.

היו"ר משה גפני:


אני צריך לדבר אתך פעם ביום כדי שתוכל למסור לי ידיעות על מה שקורה ב-ש"ס.

אברהם מיכאלי:

תלוי איזה עיתונים הוא קורא.

היו"ר משה גפני:



יש הסכם קואליציוני עם ש"ס. את זה הבנתי. מבקשת סיעת ש"ס להעביר את זה למשרד הקליטה לצורך קליטה חברתית. אי אפשר להוציא את הכסף מבלי שיהיה קריטריונים. כך אני מבין.

אברהם מיכאלי:

בוודאי.

היו"ר משה גפני:


זה הסיפור.

חיים אורון:

אני מבין את ההתגייסות ואני מבין מה יהיה כאן. אני רק אומר לכם שאתם עולים על מסלול – אתם לא עולים אלא אנחנו כבר על המסלול הזה – וכאשר אני שומע שגם רפואת שיניים תבוא מכסף קואליציוני וגם תרופות יהיו מכסף קואליציוני, אני מציע שבמקום לעשות תקציב דו-שנתי, שיעשו בוכטה לכל חבר כנסת, נגיד 30 מיליון שקלים, והוא במהלך השנה יקצה את הכסף הזה, כמו בעיירה. אז גם יהיו קריטריונים ברורים וכך נעבוד. אתם מורידים את העסק הזה לרמות ואני לא רוצה לומר לפרוטוקול את המילה שמתחילה ב-ב'. זה לא יכול להתנהל בצורה כזאת. אי אפשר לנהל שום דיון רציני על שום סדר עדיפויות. נכון, זה לא על המיליארד וחצי של הביטחון, יכול להיות שצריך לתת שני מיליארד שקלים לבוכרים ויכול להיות שצריך לתת 4 מיליארד שקלים לבוכרים, אבל לא בצורות האלה כי זה לא נגמר.

היו"ר משה גפני:


דרך אגב, אני רוצה לומר לך שאנחנו קיבלנו במסגרת ההסכם הקואליציוני 120 מיליון שקלים. אני מודיע עכשיו, אני מוותר על הכסף הזה, לא רוצה אותו, אני לא יכול לתת אותו לרפואת שיניים ואני לא יכול לתת אותו לדברים הכי חשובים בסל התרופות, אני לא יכול. למה? מכיוון שה-120 מיליון שקלים האלה חוזרים לכל סעיפי  התקציב הרגילים שהאוצר תמיד מוציא אותם לפני התקציב ומחזיר אותם על פי הסכם קואליציוני. אלה הפנימיות, זה הנושא של הסמינרים שהכסף שם וזה פשוט בניגוד לכל המקומות האחרים ואפשר להתווכח על זה אידיאולוגית. אני מוותר על הכסף הזה, אני מקבל את העמדה שלך. אני יודע לגביי אבל אני לא יכול לומר על מפלגות אחרות ואני לא יכול לדבר בשם ש"ס. אני אומר על יהדות התורה משמעית.

אברהם מיכאלי:

אתה יודע מה קרה במשרד הקליטה? הוציאו שם המון כספים. מה זה הסכם קואליציוני? העדפנו להחזיר למשרד הקליטה.

פניה קירשנבאום:

בדצמבר 2008 השר הקודם והמנכ"ל הקודם של משרד הקליטה התחייבו על תוכנית ואוצ'רים לעולים חדשים.

אברהם מיכאלי:

רוצים עלייה.

פניה קירשנבאום:

הוציאו להם מזה 30 מיליון שקלים ומשרד הקליטה נתבע על ידי חברות שעשו הכשרה של עובדים. אנחנו הבאנו כסף. בכלל חשבנו על פרוייקטים אחרים אבל אמרו שנסגור את הנושא. בכסף קואליציוני כולו אתה לא מצליח לכסות את הצרכים של המשרדים אליהם אתה מעביר אותו.

היו"ר משה גפני:


תודה רבה. אנחנו מצביעים.

ה צ ב ע ה

נגד – 1

נמנע - 1

פניות מספר 302-303 – אושרו


יש לנו עוד הרבה העברות אבל אני לא יכול להמשיך בהן עכשיו. אנחנו נמשיך בסעיף הזה ביום שני.


אני מודה לכם.

הישיבה ננעלה בשעה 11:00

